Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 250-136
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom
i fra Tomislav Ćurić knjižničar
Zadar, 24. siječnja 2009.

4(15)/2010.

Evanđelje Lk 1,1 -4; 4,14-21
Danas se ispunilo ovo Pismo.
Početak svetog Evanđelja po Luki
Kad već mnogi poduzeše sastaviti izvješće o događajima koji se ispuniše među nama - kako nam to predadoše oni koji od početka bijahu očevici i sluge Riječi - pošto sam sve, od početka, pomno ispitao, naumih i ja tebi, vrli Teofile, sve po redu napisati da se tako osvjedočiš o pouzdanosti svega u čemu si poučen. U ono vrijeme: Isus se u snazi Duha vrati u Galileju te glas o njemu puče po svoj okolici. I slavljen od sviju, naučavaše po njihovim sinagogama. I dođe u Nazaret, gdje bijaše othranjen. I uđe po svom običaju na dan subotni u sinagogu te ustane čitati. Pruže mu Knjigu proroka Izaije. On razvije knjigu i nađe mjesto gdje stoji napisano: »Duh Gospodnji na meni je jer me pomaza! On me posla blagovjesnikom biti siromasima, proglasiti sužnjima oslobođenje vid slijepima, na slobodu pustiti potlačene, proglasiti godinu milosti Gospodnje.« Tada savi knjigu, vrati je poslužitelju i sjede. Oči sviju u sinagogi bijahu uprte u njega. On im progovori: »Danas se ispunilo ovo Pismo što vam još odzvanja u ušima.«
Riječ Gospodnja.

Isus navjestitelj Radosne vijesti i budućnosti.
Isus je poslan da navijesti 'zatvorenicima slobodu'. On naviješta oslobođenje. Očito je da se više ne radi o političkom oslobođenju nego o osobnom oslobođenju. Ako se čovjek u svojoj nutrini ne oslobodi, nikakvo političko oslobođenje ne će mu donijeti slobodu. Osobna sloboda je nešto što nije zavisno od drugoga. Mi smo za svoju slobodu odgovorni. Sami se oslobađamo o svega onoga što nas osobno zarobljava.
Osobnog ropstva nećemo se riješiti oslobađajući se političkog ropstva. Ljudi su se izvitoperili, začahurili u sebe, zatvorili u nepovjerenje, izrodili u mimikrijske karikature… Svega se toga treba osloboditi da bi nam “svanula“ osobna sloboda. I osobno ropstvo uvjetuje društveno sljepilo. Društveno sljepilo je skoro najteža čovjekova bolest. Uzrok je mnogih zala i zabluda. Posljedice su strašne i katastrofalne. A tko nekada u nečemu nije bio zaslijepljen – slijep?
Isus naviješta, donosi poruku takvima, svima nama. Pomaže nam da iziđemo iz toga duševnog kompleksa. Sv. Augustin je mislio da je duševno sljepilo uzrok svih čovjekovih zala i grijeha. Zaslijepljen čovjek nema pravi kriterij izvora dobra. Dok vlada duševno sljepilo čovjek ne može prepoznati ni drugog čovjeka kao brata niti Boga kao stvoritelja, ni Isusa ka Krista (Mesiju). Isto pravilo vrijedi za duševno slijepilo kao i za osobno ropstvo.
Sami smo uzročnici tog slijepila. Ako se ne otvorimo nikada nećemo biti oslobođeni. Prosvjetljenje se ne može dogoditi bez našeg htijenja i nastojanja. Danas ponovno Isus upućuje svoju riječ nama. Svi mi i robujemo i svi smo djelomično slijepi. Dovoljno je otvoriti se iskreno njegovoj poruci i njegovom pozivu. Otkloniti sve ono na što nas je pozivalo božićno vrijeme.
Ispraviti krive putove, poravnati doline koje nas razdvajaju, potisnuti mržnju iz svojeg srca, prepoznati gladne i žedne, žalosne i ucviljene… Na koncu, ne budimo nestrpljivi ni sa sobom ni s drugima. Pođimo pravim putom i Božji Duh će nas jačati na tom putu slobode i svjetlosti. “Tvoja Riječ je svjetlo mojoj stopi…“
Marijan Jurčević, OP

NEDJELJNE MOLITVE
3. nedjelja kroz godinu
“Godina milosti Gospodnje”. To je u biblijsko vrijeme Staroga zavjeta bila godina kada su se praštali svi dugovi, oslobađali robovi, svatko je mogao svoj život početi ispočetka. To je bila jubilarna godina sveopćeg oproštenja i mira. U ritmu Starog zavjeta bilo je to svake pedesete godine.
Međutim, Isus je došao proglasiti godinu milosti Gospodnje koja više nikada neće prestati, jer je trajan i njegov dar oproštenja.
Gospodine Isuse Kriste!
Sužnji smo navika kojima robujemo. Sužnji smo poroka koji nam ne daju osjetiti unutarnju slobodu. Sužnji smo vlastitog uvjerenja da ne možemo biti bolji. Došao si, Gospodine, proglasiti sužnjima oslobođenje!
Došao si vratiti vid slijepima. Ne vidimo dobro. Često ne prepoznajemo svijet onako kako ga Ti gledaš, ne vidimo ljude onako kako ih Ti vidiš. I nama je potreban vid.
Očekujemo godinu Tvoje milosti!
Dario Miletić

Što si danas radila?
Muškarac je došao doma sa posla i pronašao troje svoje djece vani na dvorištu, još u pidžamama, sva blatna a prazne kutije hrane i omota čokolade razbacane su po cijelom travnjaku. Vrata ženinog auta su bila otvorena, ulazna vrata kuće također a nigdje nije bilo ni njihovog psa. Ušavši u kuću pronašao je još veći nered. Lampa je bila srušena a tepih zgužvan pored jednog zida. Televizor je radio na najglasnije u dnevnoj sobi, a soba'je bila zatrpana raznim igračkama. U kuhinji sudoper je bio nakrcan prljavim suđem, hrana je bila razbacana po stolu i podu, vrata frižidera su bila otvorena, na podu je bilo razbijenog stakla a u sredini kuhinje nalazila se mala hrpa pijeska. Brzo je krenuo na kat preskačući preko hrpa igračaka i odjeće. Tražio je ženu sav zabrinut; možda je bolesna ili joj se nešto dogodilo. Iz kupaonice je tekao mali potočić. Zavirio je unutra i vidio hrpe mokrih ručnika, voda je tekla iz lavaboa a u kadi je bila prljava voda prepuna pjene. Kilometri toaletnog papira bili su razvučeni cijelom kupaonicom. Požurio je u spavaću sobu i tamo je našao ženu u pidžami kako čita knjigu. Pogledala ga je, nasmijala mu se i pitala ga kako mu je bilo na poslu. Gledajući je u nevjerici pitao ju je; "Što se ovdje dogodilo danas??" Ona se opet nasmijala i rekla; "Znaš kada svaki dan dođeš živčan sa posla i izdereš se na mene, što si radila po cijeli dan?! On kaže: "Znam!" - "E pa danas to nisam radila!" kaže ona i nastavi čitati.
„Tjednik župe bl. Augustina Kažotića“ br. 433

TERMINI * OBAVIJESTI * TERMINI * OBAVIJESTI * TERMINI * OBAV.
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Danas Crkva slavi III. nedj. kroz godinu, Franjo Saleški
Ponedjeljak: Obraćenje sv. Pavla — ZAVRŠETAK Ekumenskog molitvenog tjedan
- Kateheze za odrasle ponedjeljkom.
Susret započinje u 19,45 sati.
Utorak Timotej, Tit – utorkom pobožnost sv. Anti
- Kateheza za mlade utorkom.
Susret započinje u 20 sati.
Srijeda Angela Merici, Pribislav
Četvrtak Toma akvinski (Trodnevnica u Arbanasima u 18h)
Petak Valerija, Zdeslav
Subota Martina, Gordana
Nedjelja IV. nedj. kroz godinu, Ivan Bosko:
Arbanasi imaju misu u 18 sati koju predvodi Nadbiskup Ivan
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: petkom u 19,30 sati.
Krunicu molimo svaki dan u 18,30 sati.

Ekumenski susret u nedjelju 24. siječnja 2010. u Crkvi sv. Ilije u 17 sati. Organizatori: Zadarska Nadbiskupija i Prvaolovna crkvena općina sv. Ilije u Zadru.
Moto ovogodišnjeg susreta je: «Vi ste tomu svjedoci” (Lk 24,48). Svojim sudjelovanjem i molitvom ispunjavamo zapovijed samog Krista koji je prvi molio Oca za svoje učenike «Da svi budu jedno” (Iv 17,11).

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica naše župe sv. Nikole Tavelića u Rijeci)